**Nota informativă**

**la proiectul Hotărârii Guvernului cu privire la modificarea și completarea Hotărârii Guvernului nr. 196 din 25 martie 2011 pentru aprobarea Regulamentului sanitar privind mențiunile nutriționale și de sănătate înscrise pe produsele alimentare**

**Condiţiile care au generat elaborarea proiectului hotărârii de Guvern:**

Proiect de hotărâre de Guvern în cauză este elaborat în baza prevederilor art. 6 din Legea nr.10-XVI din 10 februarie 2009 privind supravegherea de stat a sănătăţii publice (Monitorul Oficial al Republicii Moldova, 2009, nr.67, art.183), art. 5 alin. (2) şi art. 9 alin. (1) din Legea nr.78-XV din 18 martie 2004 privind produsele alimentare (Monitorul Oficial al Republicii Moldova, 2004, nr.83-87, art.431).

Proiectul vine în scopul ajustării normelor în vigoare prevăzute în Regulamentul sanitar privind mențiunile nutriționale și de sănătate înscrise pe produsele alimentare, aprobat prin Hotărârea Guvernului nr. 196 din 25 martie 2011, pentru stabilirea Listei mențiunilor de sănătate permisive, care pot fi înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor, în vederea asigurării stabilirii condiţiilor egale de funcţionare a pieţei interne de produse alimentare.

**Gradul de compatibilitate al proiectului de act normativ cu reglementările legislaţiei comunitare**

Proiectul de act normativ este elaborat în contextul armonizării legislaţiei naționale la legislaţia comunitară cu referire la siguranţa alimentară.

Astfel, proiectul oferă cadrul normativ necesar implementării Regulamentului (UE) nr. 432/2012 al Comisiei din 16 mai 2012 de stabilire a unei liste de mențiuni de sănătate permise, înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor (Monitorul Oficial al Uniunii Europene (J.O. L 136, 25.5.2012, p.1) cu modificările şi completările ulterioare (Regulamentul (UE) nr. 851/2013 al Comisiei din 3 septembrie 2013, Regulamentul (UE) nr.40/2014 al Comisiei din 17 ianuarie 2014 și Regulamentul (UE) nr.7/2015 al Comisiei din 6 ianuarie 2015).

Aprobarea prezentului proiect de act normativ va contribui la aplicarea Listei mențiunilor de sănătate permisive aprobate prin hotărâre de Guvern.

**Principalele prevederi ale proiectului, locul în sistemul de acte normative:**

Proiectul hotărârii Guvernului este elaborat în scopul realizării obiectivelor prevăzute în Acordul de Asociere Republica Moldova –Uniunea Europeană, în baza Deciziei nr. 1/2016 a Subcomitetului pentru măsuri sanitare şi fitosanitare UE - Republica Moldova din 1 iunie 2016, *Secţiunea 4- Norme de siguranţă alimentară de modificare a anexei XXIV-B* la Acordul de asociere UE - Republica Moldova.

Prezentul proiect are drept scop sporirea gradului de acces la informare şi protecţie a sănătăţii populaţiei prin stabilirea mențiunilor de sănătate permisive pentru înscrise pe produsele alimentare, precum şi unificarea condiţiilor pieţei interne cu piața europeană.

Proiectul hotărârii Guvernului a fost elaborat în conformitate cu Hotărârea Guvernului nr. 33 din 11.01.2007 cu privire la regulile de elaborare şi cerinţele unificate faţă de documentele  de politici.

**Fundamentarea economico-financiară.**

 In procesul implementării prezentei Hotărâri de Guvern costuri suplimentare, altele decît cele prevăzute de mijloacele bugetului de stat legate de elaborarea şi implementarea lui nu sunt necesare.

**Elaboratorii proiectului.**

La elaborarea proiectului hotărârii Guvernului a fost implicat grupul de lucru ministerial.

**Ministru Ruxanda GLAVAN**